
Strepsils Menthol & Eucalyptus 1,2 mg/0,6 mg/8 mg kietosios pastilės
2,4-dichlorbenzilo alkoholis, amilmetakrezolis, levomentolis

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
Neišmeskite šio lapelio, nes vėl gali prireikti jį perskaityti.
Jeigu norite sužinoti daugiau arba pasitarti, kreipkitės į vaistininką.
Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją .

Apie ką rašoma šiame lapelyje?

1.	Kas yra Strepsils Menthol & Eucalyptus ir kam jis vartojamas
2.	Kas žinotina prieš vartojant Strepsils Menthol & Eucalyptus
3.	Kaip vartoti Strepsils Menthol & Eucalyptus
4.	Galimas šalutinis poveikis
5.	Kaip laikyti Strepsils Menthol & Eucalyptus
6.	Pakuotės turinys ir kita informacija


1.        Kas yra Strepsils Menthol & Eucalyptus ir kam jis vartojamas

2,4-dichlorbenzilo alkoholis ir amilmetakrezolis yra antiseptinės medžiagos pasižyminčios antibakteriniu, priešgrybeliniu ir antivirusiniu poveikiu. Levomentolis nestipriai malšina ryklės gleivinės skausmą, mažina nosies užgulimą.

Strepsils Menthol & Eucalyptus vartojamas simptominiam ryklės uždegimo gydymui.

Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

	
2.      Kas žinotina prieš vartojant Strepsils Menthol & Eucalyptus

Strepsils Menthol & Eucalyptus vartoti negalima:
jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje);
jaunesniems nei 12 metų vaikams.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti Strepsils Menthol & Eucalyptus:
jeigu Jūs sergate cukriniu diabetu, nes vienoje pastilėje yra 2,5 g cukraus.

Vaikams
Jaunesniems nei 12 metų amžiaus vaikams vaisto vartoti negalima.

Kiti vaistai ir Strepsils Menthol & Eucalyptus 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Sąveikos su kitais vaistais atvejų nepastebėta.

Nėštumas, žindymo laikotarpis ir vaisingumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Nežinoma, ar saugu vartoti šį vaistą nėštumo ir žindymo laikotarpiu, kadangi tokių tyrimų neatlikta. Todėl nėščioms ar kūdikį krūtimi maitinančioms moterims jo vartoti nerekomenduojama. Duomenų apie poveikį vaisingumui nėra.

Vairavimas ir mechanizmų valdymas
Strepsils Menthol & Eucalyptus gebėjimo vairuoti ir valdyti mechanizmus neveikia  arba veikia nereikšmingai

Strepsils Menthol & Eucalyptus sudėtyje yra sacharozės, gliukozės, kviečių krakmolo (esančio skystojoje gliukozėje), natrio, kvapiųjų medžiagų ir sieros dioksido (E220)
Kiekvienoje kietojoje pastilėje yra 1,013 mg gliukozės ir 1,496 g sacharozės.  
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą. Gliukozė gali kenkti dantims.
Šio vaisto sudėtyje yra labai mažas glitimo (esančio kviečių krakmole) kiekis. Šis vaistas laikytinas neturinčiu glitimo, todėl jei sergate celiakija, mažai tikėtina, kad Jums pakenks. Vienoje kietojoje pastilėje yra ne daugiau kaip 20,26 mikrogramų glitimo. Jeigu esate alergiškas (alergiška) kviečiams (ši liga skiriasi nuo celiakijos), Jums šio vaisto vartoti negalima. 

Šio vaisto kiekvienoje kietojoje pastilėje yra mažiau kaip 1 mmol (23 mg) natrio, t.y. jis beveik neturi reikšmės.

Strepsils Menthol & Eucalyptus kvapiosios medžiagos sudėtyje yra d-limoneno. D-limonenas gali sukelti alerginių reakcijų.

Šio vaisto sudėtyje yra sieros dioksido (E220). Retais atvejais gali sukelti sunkių padidėjusio jautrumo reakcijų ir bronchų spazmą.


3.       Kaip vartoti Strepsils Menthol & Eucalyptus

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusiesiems
1 kietoji pastilė kas 2-3 valandas, bet ne daugiau kaip 8 kietosios pastilės per 24 val.

Vartojimas vaikams ir paaugliams
Vyresniems nei 12 metų amžiaus vaikams ir paaugliams
Dozavimas toks pats, kaip suaugusiesiems, aprašytas aukščiau.

Senyviems pacientams 
Dozės mažinti nereikia.

Vartojimo metodas
Leisti kietajai pastilei lėtai ištirpti burnoje.

Jei simptomai nepraeina, kreipkitės į gydytoją. Neviršykite nustatytų dozių.

Ką daryti pavartojus per didelę Strepsils Menthol & Eucalyptus dozę?
Perdozavus šalutinio poveikio nepastebėta, nebent atsiranda virškinimo trakto diskomfortas. Tokiu atveju gydymas yra simptominis.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Retas (pasireiškia rečiau kaip 1 žmogui iš 1000) 
Padidėjęs jautrumas ir išbėrimas. Padidėjusio jautrumo reakcijos gali pasireikšti kaip išbėrimas, angioneurozinė edema, dilgėlinė, bronchų spazmai ir žemas kraujo spaudimas su apalpimu (hipotenzija su sinkope).

Labai retas (pasireiškia rečiau kaip 1 žmogui iš 10000) 
Virškinimo sutrikimas (dispepsija) ir pykinimas.

Dažnis nežinomas (negali būti apskaičiuotas pagal turimus duomenis)
Pilvo skausmas, diskomfortas burnoje (įskaitant deginimo ar perštėjimo pojūtį burnoje ar ryklėje, patinimą burnoje ar ryklėje, skausmingą liežuvį).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.        Kaip laikyti Strepsils Menthol & Eucalyptus

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje. 
Laikyti gamintojo pakuotėje, kad vaistas būtų apsaugotas nuo šviesos ir drėgmės.

Ant dėžutės po „Tinka iki“ ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. 

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.      Pakuotės turinys ir kita informacija

Strepsils Menthol & Eucalyptus sudėtis
-	Veikliosios medžiagos yra 2,4-dichlorbenzilo alkoholis, amilmetakrezolis ir levomentolis. Kiekvienoje kietojoje pastilėje yra 1,2 mg 2,4-dichlorbenzilo alkoholio, 0,6 mg amilmetakrezolio ir 8,0 mg levomentolio.
-	Pagalbinės medžiagos yra skystoji sacharozė, skystoji gliukozė, vyno rūgštis, eukaliptų eterinis aliejus, dažiklis indigokarminas (E132).

Strepsils Menthol & Eucalyptus išvaizda ir kiekis pakuotėje
Kietosios pastilės yra apvalios, mėlynos spalvos, būdingo skonio, su Strepsils prekės ženklu, įspaustu abiejose kietosios pastilės pusėse.
Strepsils Menthol & Eucalyptus kietosios pastilės tiekiamos lizdinėse plokštelėse. Kartono dėžutėje yra 24 kietosios pastilės.
 
Registruotojas ir gamintojas
Registruotojas
Reckitt Benckiser (Poland) S.A. 
Ul. Okunin 1, 05-100 Nowy Dwor Mazowiecki
Lenkija

Gamintojas
RB NL Brands B.V.
WTC Shiphol Airport
Schiphol Boulevard 207
1118 BH Schiphol
Nyderlandai

Jeigu apie šį vaistą norite sužinoti daugiau, kreipkitės į vietinį registruotojo atstovą.

	UAB “Baltijos Bitė”
Vytauto pr. 29-106
LT-44352 Kaunas 
Tel./Faksas +370 37 204896




Šis pakuotės lapelis paskutinį kartą peržiūrėtas 2022-01-10.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.

